"हे. . . हे. . . सुनलियै यौ. . . जुलुम भऽ गेलै. . . छोपि देलकै. . . बाप रे बाप. . . रमचनराक घेंटि छोपि देलकै . . . "
"एँ यौ कतऽ, के घेंटि काटि देलकै ? "
"सरबनमा बढ़मोतरमे मसोमात बला खेतक आरिपर रमचनराक घेंटि काटि देलकै । " जंगलक आगि जकाँ कानोकान भरि गाममे ई घटना पसरि गेल । लोकक हुजुम बढ़मोतर दिस दौड़ पड़ल । एक्कै आरिमे रामचन्द्र आ सरबनक आरि छलै । बाप रे बाप ! बड विभत्स दृश्य छल । रामचन्द्रक खेतमे रामचन्द्रक धर पड़ल छल आ सरबनक खेतमे जीउ आ आँखि निकालने सिर पड़ल छलै । आरिपर पड़ल कटल गर्दनसँ शोणितक गंगा-यमुना बहैत छल । बगलेमे खूनसँ नहाएल कोदारि पड़ल छलै । किछु लोक सरबनकेँ कसि कऽ पड़ने छल । ओ चिचिया रहल छल "एक्कै आरिक खेतमे एते जुलुम भेलै यै ! सार रमचन्द्रक खेतमे मोनक मोन धान आ हमरामे खाली खखरी. . . साला अपन खेतसँ माँटि कटबा कऽ खत्ता कऽ लेलकै । हमर खेतक पानि ओकरा खेतमे जतै ! ले ने सारकेँ उठाइये देलियै । हमर बापे बैमान छलै जे नीक खेत ओकरा देलकै । ओकर खेतक हरियरी हमरा सुइया भोंकि रहल छल । आब लैत रहौ मोनक-मोन धान । "
सब सोचि रहल छल जे अपन दोष देखने बिना लोकक अरारि एतेक पैघ घटना घटा सकै छै । 